钦定古今图书集成/明伦汇编/宫闱典/第084卷 > 鲁育公主 下嫁朱据 又嫁刘纂
## 钦定古今图书集成/明伦汇编/宫闱典/第084卷 > 鲁育公主 下嫁朱据 又嫁刘纂

按：《吴志步夫人传》：“夫人少女曰鲁育，字小虎。”前配朱
据，后配刘纂。〈注〉《吴历》曰：纂先尚权中女，早卒，故以小
虎为继室。按《朱据传》，“据字子范，吴郡吴人也。有姿
貌膂力，又能论难。黄武初，征拜五官郎中，补侍御史。”
是时选曹尚书暨艳疾贪污在位，欲沙汰之。据以为
天下未定，宜以功覆过，弃瑕取用，举清厉浊，足以沮
劝；若一时贬黜，惧有后咎。艳不听，卒败。权咨嗟将率，
发愤叹息，追思吕蒙、张温，以为据才兼文武，可以继
之，由是拜建义校尉，领兵屯湖熟。黄龙元年，权迁都
建业，征据尚公主，拜左将军，封云阳侯。谦虚接士，轻
财好施，禄赐虽丰，而常不足用。嘉禾中始铸大钱，一
当五百。后据部曲应受三万缗，工王遂诈而受之。典
校吕壹疑据实取考问，主者死于杖下，据哀其无辜，
厚棺敛之。壹又表据吏为据隐故，厚其殡。权素责问
据，据无以自明，藉草待罪。数月，典军吏刘助觉，言王
遂所取。权大感悟，曰：“朱据见枉，况吏民乎！”乃穷治壹
罪，赏助百万。赤乌九年，迁骠骑将军。遭二宫构争，据
拥护太子，言则恳至，义形于色，守之以死，遂左迁新
都郡丞。未到，中书令孙弘谮润，据因权寝疾，弘为诏
书追赐死，时年五十七。孙亮时，二子熊、损各复领兵
为全公主所谮，皆死。永安中，追录前功，以熊子宣袭
爵云阳侯，尚公主。孙皓时，宣至骠骑将军。